title: 2013/551/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — Is-Servizz Ewropew għall-Azzjoni Esterna#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — is-Servizz Ewropew għall-Azzjoni Esterna

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/139

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — Is-Servizz Ewropew għall-Azzjoni Esterna
   (2013/551/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0235/2012) (2),

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet, kif ukoll il-legalità u r-regolarità tal-operazzjonijiet sottostanti, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165, 166 u 167 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll Baġitarju u l-opinjoni tal-Kumitat għall-Affarijiet Barranin (A7-0099/2013),

               1.

               Jagħti l-kwittanza lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà għall-implimentazzjoni tal-baġit tas-Servizz Ewropew għall-Azzjoni Esterna għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 68, 15.3.2011.

      (2)  ĠU C 348, 14.11.2012, p. 1.

      (3)  ĠU C 344, 12.11.2012, p. 1.

      (4)  ĠU C 348, 14.11.2012, p. 130.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — is-Servizz Ewropew għall-Azzjoni Esterna
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0235/2012) (2),

                  —

                  wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet, kif ukoll il-legalità u r-regolarità tal-operazzjonijiet sottostanti, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165, 166 u 167 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll Baġitarju u l-opinjoni tal-Kumitat għall-Affarijiet Barranin (A7-0099/2013),

                  A.

                  billi s-Servizz Ewropew għall-Azzjoni Esterna (SEAE) ġie stabbilit mill-Artikolu 27(3) tat-Trattat dwar l-Unjoni Ewropea u beda jopera fl-1 ta’ Jannar 2011;

                  B.

                  billi skont il-premessa 1 tad-Deċiżjoni tal-Kunsill 2010/427/EU tas-26 ta’ Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (7), is-SEAE huwa “korp funzjonalment awtonomu tal-Unjoni taħt l-awtorità tar-Rappreżentant Għoli [tal-Unjoni għall-Affarijiet Barranin u l-Politika ta’ Sigurtà]” (ir-“Rappreżentant Għoli”);

                  C.

                  billi l-Kummissjoni għandha s-supremazija ġuridika fuq il-ġestjoni tan-nefqa operattiva; billi diviżjoni tar-responsabbiltajiet bejn is-SEAE u s-Servizz tal-Istrumenti tal-Politika Barranija li jifforma parti mill-Kummissjoni ġiet stabbilita;

                  D.

                  billi s-SEAE huwa responsabbli għall-ġestjoni finanzjarja tan-nefqa amministrattiva tas-sede ċentrali tiegħu u tad-delegazzjonijiet tal-Unjoni;

                  E.

                  billi l-baġit tas-SEAE għall-2011 kien jikkonsisti fi trasferimenti baġitarji pro rata mill-Kummissjoni u mis-Segretarjat Ġenerali tal-Kummissjoni;

                  1.

                  Jirrimarka li abbażi tal-ħidma ta’ awditjar tagħha, il-Qorti tal-Awdituri kkonkludiet li l-pagamenti kollha kemm huma għas-sena li ntemmet fil-31 ta’ Diċembru 2011 għan-nefqa amministrattiva u ta’ tip ieħor tal-istituzzjonijiet u tal-korpi kienu ħielsa minn żbalji materjali;

                  2.

                  Jinnota li filwaqt li l-2011 kienet l-ewwel sena finanzjarja għas-SEAE, dan madankollu għandu r-responsabbiltà sħiħa għas-sena finanzjarja 2011 u għandu jiżgura konformità stretta mal-leġiżlazzjoni; iħeġġeġ lis-SEAE jeżamina t-tagħlimiet li jistgħu jinsiltu mill-ewwel sena ta’ operat;

                  3.

                  Jirrimarka li fir-rapport annwali 2011, il-Qorti tal-Awdituri inkludiet kummenti dwar is-SEAE fir-rigward tal-ħlas ta’ konċessjonijiet u benefiċċji soċjali lill-membri tal-persunal, il-konklużjoni ta’ kuntratti ma’ aġenti temporanji, il-ġestjoni ta’ kuntratt għall-provvediment ta’ servizzi ta’ sigurtà u proċeduri ta’ akkwist pubbliku; iħeġġeġ lis-SEAE jieħu l-passi neċessarji sabiex jindirizza dawk il-kummenti;

                  4.

                  Jinsab imħasseb dwar il-fatt li l-Qorti tal-Awdituri kkonstatat li n-nuqqas ta’ konformità mar-regoli wassal għal numru limitat ta’ pagamenti żbaljati lill-membri tal-persunal, inċertezza tad-dritt għall-persunal temporanju u għas-SEAE, nuqqas ta’ osservanza tar-Regolament Finanzjarju u VAT mhux irkuprata u ksur tar-regoli tal-akkwist pubbliku li l-istituzzjonijiet tal-Unjoni kollha huma marbuta li josservaw; jirrimarka li l-SEAE huwa kompletament responsabbli għall-operat tiegħu u jinnota li s-SEAE ddikjara li ħa l-passi neċessarji sabiex jevita li jerġa’ jkun hemm nuqqas ta’ konformità; jitlob li s-SEAE, fil-kuntest tal-proċedura ta’ kwittanza 2012, jinforma lill-Parlament dwar ir-riżultati;

                  5.

                  Jieħu nota tat-tweġibiet mogħtija għall-kummenti tal-Qorti tal-Awdituri u jaqbel mar-rakkomandazzjonijiet tagħha li jeħtieġ li jittieħdu passi sabiex jiġi żgurat li l-membri tal-persunal jippreżentaw f’intervalli xierqa dokumenti li jikkonfermaw is-sitwazzjoni personali tagħhom; jieħu nota tal-fatt li s-SEAE flimkien mal-Uffiċċju tal-Amministrazzjoni u l-Ħlas tal-Intitolamenti Individwali (PMO) qed jippjana li jimplimenta sistema għall-monitoraġġ f’waqtu ta’ dawn id-dokumenti; barra minn hekk is-SEAE għandu jtejjeb ulterjorment it-tfassil, il-koordinament u l-prestazzjoni tal-proċeduri ta’ akkwist pubbliku permezz ta’ kontrolli xierqa u gwida aqwa;

                  6.

                  Jiddispjaċih li skont il-kummenti tal-Qorti tal-Awdituri, ir-riskju li jsiru pagamenti żbaljati jew mhux dovuti jekk iċ-ċirkustanzi tal-membri tal-persunal ikunu nbidlu baqa’ preżenti fl-2012, għalkemm is-SEAE introduċa mekkaniżmu ta’ aġġornament annwali; jistieden lis-SEAE jinkludi informazzjoni dwar l-implimentazzjoni ta’ dan il-mekkaniżmu l-ġdid fir-rapport ta’ attività annwali tiegħu tal-2012;

                  7.

                  Jinnota li fl-aħħar tal-2011, il-baġit finali għas-sede ċentrali tas-SEAE kien EUR 188 000 000, b’rata ta’ eżekuzzjoni ta’ 91 % u kien EUR 276 100 000 għad-delegazzjonijiet, b’rata ta’ eżekuzzjoni aktar baxxa ta’ madwar 89 %; jieħu nota tal-fatt li l-baġit tad-delegazzjonijiet kellu jiġi supplimentat mill-Kummissjoni għal total ta’ EUR 252 400 000, b’rata ta’ eżekuzzjoni ta’ 85 %; jinnota wkoll li fi tmiem l-2012, l-eżekuzzjoni finali tal-baġit tal-2011 kienet turi rata ta’ eżekuzzjoni ta’ 97 % għas-sede ċentrali u rata ta’ 97 % għad-delegazzjonijiet;

                  8.

                  Jinsab imħasseb dwar il-fatt li wara baġit emendatorju u xi trasferimenti mill-Kummissjoni u fi ħdan is-servizzi fl-2011, l-infiq anqas mill-ammont allokat u r-riporti tal-approprjazzjonijiet għadhom għoljin; jissuġġerixxi l-iżvilupp ta’ indikaturi ta’ prestazzjoni ewlenin li jimmonitorjaw l-oqsma l-aktar kritiċi sabiex titjieb l-eżekuzzjoni baġitarja matul is-snin li ġejjin;

                  9.

                  Ifakkar li s-SEAE huwa struttura li nħolqot reċentement li rriżultat mill-konsolidament ta’ diversi servizzi differenti u li l-2011 kienet l-ewwel sena li s-SEAE beda jopera b’diversi sfidi tekniċi li kellu jindirizza, b’mod partikolari fir-rigward tal-akkwist pubbliku u tar-reklutaġġ; josserva, barra minn hekk, li huwa probabbli li l-piż amministrattiv eċċessiv li rriżulta mill-istabbiliment tal-arranġamenti mhux se jerġa’ jirrepeti ruħu fis-snin sussegwenti;

                  10.

                  Japprezza ħafna r-risposta dettaljata mogħtija għall-fixra wiesgħa ta’ mistoqsijiet bil-miktub u orali magħmula mill-membri tal-Kumitat għall-Kontroll tal-Baġit tal-Parlament li kienu jmorru lil hinn min-nefqa amministrattiva tas-SEAE;

                  11.

                  Jinnota l-kummenti dwar xi elementi dgħajfa relatati mal-proċedura tal-akkwist u s-sejħiet għall-offerti u jistieden lis-SEAE jikkoreġihom mingħajr dewmien żejjed;

                  12.

                  Jinnota l-importanza tal-kwittanza attwali fl-istabbiliment ta’ qafas għal eżerċizzji ta’ kwittanza futuri u jemmen li din se ssaħħaħ l-aspettattivi ta’ żviluppi futuri u t-titjib fl-effikaċja tas-SEAE u l-operazzjonijiet tagħha; jistieden lir-Rappreżentant Għoli tipprovdi rieżami tal-organizzazzjoni u l-funzjonament tas-SEAE, akkumpanjata, jekk meħtieġ, minn proposti għal reviżjoni tad-Deċiżjoni 2010/427/UE sa nofs l-2013;

                  13.

                  Jemmen li l-proċedura ta’ kwittanza ma tistax tintuża sabiex isir tqabbil dettaljat tal-kundizzjonijiet prevalenti li taħthom is-SEAE għandu jopera f’140 post, li jvarjaw minn dawk fejn hemm il-paċi u l-ordni għal dawk li effettivament huma żoni ta’ gwerra; jikkonstata li dawn il-postijiet juru varjetà wiesgħa ta’ ambjenti li fihom jgħixu n-nies;

                  14.

                  Jirrikonoxxi li l-isfidi għall-implimentazzjoni tal-baġit f’pajjiżi terzi huma differenti ħafna minn dawk fi ħdan l-Unjoni; jitlob allokazzjoni ċara u koordinament tar-rwoli u r-responsabbiltajiet tal-Kummissjoni u s-SEAE fir-rigward tal-programmazzjoni u l-implimentazzjoni tal-baġit f’pajjiżi terzi;

                  15.

                  Jieħu nota tal-perjodu intens ta’ reklutaġġ fl-ewwel sena ta’ funzjonament tas-SEAE sabiex jiġi żgurat li jkun hemm l-anqas dewmien possibbli sabiex dan ikun f’pożizzjoni ta’ kapaċità sħiħa għal dak li jikkonċerna l-persunal; jinnota, barra minn hekk, li hemm xi delegazzjonijiet partikolari fejn huwa aktar diffiċli li l-postijiet jimtlew minħabba l-livell ta’ riskju fis-siti;

                  16.

                  Jiddispjaċih li l-proporzjon tal-persunal li ġej mill-Istati l-Membri l-ġodda huwa baxx ħafna meta mqabbel mal-persunal mill-UE-15; jenfasizza l-ħtieġa għal aktar bilanċ bejn is-sessi, u kemm jista’ jkun, għal aktar bilanċ ġeografiku fir-reklutaġġ u l-ħatra tal-persunal; iħeġġeġ lis-SEAE jiżviluppa mekkaniżmi xierqa u jieħu l-miżuri neċessarji sabiex ikun hemm rappreżentanza aħjar u aktar ibbilanċjata fi żmien fi żmien xieraq; jilqa’ l-fatt li n-numru ta’ karigi battala qiegħed jonqos; iħeġġeġ lis-SEAE juża l-karigi li għadhom ma mtlewx sabiex isaħħaħ il-bilanċ ġeografiku fil-livelli kollha ta’ membri tal-persunal;

                  17.

                  Jinnota li hemm direttorati bi 22, 27 u 29 membru tal-persunal u direttorati ta’ ġestjoni b’44 membru tal-persunal; jirrimarka li hemm numru għoli ta’ pożizzjonijiet maniġerjali meta mqabbel ma’ dak ta’ istituzzjonijiet oħra u numru eċċessiv ta’ karigi ta’ grad għoli, li huwa serjament sproporzjonat meta mqabbel ma’ istituzzjonijiet oħra; jistieden lis-SEAE jikkjarifika r-raġuni ghal dan u jħeġġeġ lir-Rappreżentant Għoli tnaqqas l-iżbilanċ li jikkaratterizza din l-amministrazzjoni; huwa tal-fehma li l-ispjegazzjonijiet provduti mis-SEAE s’issa dwar din il-kwistjoni huma parzjalment leġittimi, u jitlob lis-servizzi kompetenti jistabbilixxu, fuq perjodu ta’ żmien medju jew twil, pjan direzzjonali u metodi adegwati bl-għan li jissewwa dan l-iżbilanċ relattiv;

                  18.

                  Itenni x-xewqa tiegħu li titwaqqaf mill-aktar fis politika dwar ir-riżorsi umani li tkun tirrifletti l-prijoritajiet politiċi tal-Unjoni u l-ħtiġijiet reali fil-post; ifakkar f’dan ir-rigward li approċċ ippjanat flimkien mal-Kummissjoni huwa indispensabbli biex itejjeb kemm jista’ jkun il-profil tal-persunal fid-delegazzjonijiet (8);

                  19.

                  Iħeġġeġ aktar trasparenza fir-rigward tal-kompetenzi tal-istruttura amministrattiva tas-SEAE u t-tnaqqis ta’ kompetenzi doppji; jitlob il-pubblikazzjoni tal-organigramma tal-kompetenzi; iqis li fis-sitwazzjoni attwali hemm ir-riskju li l-ineffiċjenza twassal għal danni kbar għar-reputazzjoni tas-SEAE;

                  20.

                  Jinnota b’sodisfazzjon il-prestazzjoni u l-ġestjoni ta’ 8 800 kandidat, 1 300 intervista u 118-il post ta’ impjieg li jridu jimtlew; jiddispjaċih, madankollu, li ma hemmx stampa ġenerali dwar kemm-il darba kandidat ġie mistieden għal intervista u li għaldaqstant il-proċess ma jistax jitqies kompletament trasparenti; jistieden lis-SEAE jikseb stampa ġenerali aħjar dwar l-ispejjeż tal-intervisti;

                  21.

                  Iħeġġeġ il-membri tal-persunal SEAE reċentement imqabbda jagħtu dikjarazzjoni fuq l-unur li huma ma kinux jaħdmu mas-servizzi sigrieti fil-passat;

                  22.

                  Jikkunsidra li r-reponsabbilitajiet tar-Rappreżentanti Speċjali tal-Unjoni mhuma xejn ċari; jitlob li jirċievi nota distinta dwar kif jintuża l-baġit li huma jirċievu biex jimplimentaw il-mandat tagħhom;

                  23.

                  Josserva li 39,5 % tal-ambaxxaturi tal-Unjoni ġejjin mill-Istati Membri; ifakkar fil-ftehim li terz tal-postijiet għandhom jimtlew mill-persunal mill-Istati Membri; iħeġġeġ li r-Rappreżentat Għoli timplimenta l-ftehim u dan ifisser li l-karigi medji u għolja għandhom jidħlu f’dik il-kwota;

                  24.

                  Jirrimarka li hemm żbilanċ fid-delegazzjonijiet bejn il-membri tal-persunal tas-SEAE u tal-Kummissjoni; jitlob sabiex aktar persunal tas-SEAE jkun trasferit mis-sede ċentrali għad-delegazzjonijiet fil-limiti tal-baġit;

                  25.

                  Jenfasizza l-kundizzjonijiet diffiċli li fihom jinsabu d-delegazzjonijiet li għandhom l-inqas membri tal-persunal minħabba l-kumplessità u r-riġidità tar-regoli tad-delegazzjoni stess dwar l-awtorizzazzjoni tal-pagamenti bejn il-persunal tas-SEAE u dak tal-Kummissjoni; jistieden lis-SEAE u lill-Kummissjoni jqisu kif jistgħu jiffaċilitaw il-proċedura ta’ awtorizzazzjoni tal-finanzjamenti filwaqt li josservaw ir-regoli tal-kontroll finanzjarju;

                  26.

                  Jenfasizza l-importanza li jiġi żgurat li l-persunal operattiv, il-persunal inkarigat mill-finanzi u l-persunal inkarigat mill-monitoraġġ u mill-awditjar ikollu l-ħiliet neċessarji sabiex jaqdi l-kompiti tiegħu; jitlob li s-SEAE u l-Kummissjoni jiffukaw il-programmi ta’ taħriġ tagħhom fuq it-titjib ta’ dawn il-ħiliet u jirrapportaw lill-Parlament dwar il-progress miksub;

                  27.

                  Jiġbed l-attenzjoni għall-proċedura li toħloq spejjeż kbar tal-metodu annwali tal-aġġustament tas-salarju għall-persunal lokali fid-delegazzjonijiet tal-Unjoni; jemmen li dik il-metodoloġija tista’ ssir aktar effikaċi u kosteffiċjenti; jitlob lis-SEAE juża metodi ta’ kalkolu abbażi ta’ selezzjoni indipendenti u oġġettiva ta’ organizzazzjonijiet ta’ referenza fl-istess siti jew oħrajn simili; jirrakkomanda li tiżdied bħala komponent fiss aġenzija tan-Nazzjonijiet Uniti li topera minn fuq il-post kif ukoll li jiġu kkonsultati rispettivament żewġ ambaxxaturi mill-Istati Membri u żewġ persuni lokali li jħaddmu, li minnhom rispettivament wieħed għandu jinħatar mill-impjegat u wieħed minn min iħaddem, biex b’hekk tinżamm medja adegwata; jitlob li jiġi stabbilit mekkaniżmu sabiex titneħħa r-responsabbiltà tal-ambaxxatur tal-Unjoni għan-negozjati dwar is-salarji mal-persunal lokali u li jintgħażlu organizzazzjonijiet ta’ referenza għal perjodu ta’ ħames snin;

                  28.

                  Jesprimi t-tħassib tiegħu dwar ir-rata għolja ta’ assenzi fid-Delegazzjonijiet tal-Unjoni u jissuġġerixxi li s-SEAE jeżamina mill-ġdid ir-raġunijiet ta’ dan l-assenteiżmu; iħeġġeġ lis-SEAE jnaqqas dawn l-iżbilanċi bbażati fuq ir-riżultati tal-eżami u jipprovdi lill-Parlament b’ċifri ta’ assenteiżmu fuq bażi annwali; jissuġġerixxi li jerġgħu jiġu kkunsidrati l-proċeduri f’dan il-kuntest ħalli l-membri tal-persunal tad-delegazzjoni jikkombinaw, sa fejn possibbli, il-perjodu ta’ taħriġ professjonali tagħhom fi Brussell mal-bqija tal-liv tagħhom; jistieden lill-Kummissjoni, waqt ir-reviżjoni tal-Anness X tar-Regolamenti tal-Persunal (pajjiżi terzi), tallinja d-drittijiet tal-liv tal-membri tal-persunal fid-delegazzjonijiet ma’ dawk ta’ servizzi diplomatiċi oħra hemmhekk;

                  29.

                  Jinsab imħasseb dwar in-nuqqasijiet amministrattivi fid-delegazzjonijiet tal-Unjoni fl-Afganistan, il-Ġibuti, il-Gujana, il-Gżejjer Solomon u ż-Żambja; jitlob li jsir rapport dwar is-sitwazzjoni attwali ta’ dawn in-nuqqasijiet, inklużi l-kuntratti ta’ sigurtà; jistenna wkoll rapport dwar is-sitwazzjoni tal-istandards ta’ kontroll intern fid-delegazzjonijiet tal-Unjoni fil-Liberja u l-Iraq; jitlob stampa ġenerali tar-rati ta’ konformità tad-delegazzjonijiet tal-Unjoni fl-Eġittu u l-Malawi u aġġornament dwar il-kuntratti ta’ sigurtà fid-delegazzjonijiet tal-Unjoni fix-Xatt tal-Punent, il-Ħaiti, l-Arabja Sawdija, il-Pakistan, is-Sri Lanka, il-Libja u l-Libanu;

                  30.

                  Jitlob kjarifika dwar ir-raġuni għaliex kumpanija tas-sigurtà li għandha kuntratt mad-delegazzjoni tal-Unjoni fl-Afganistan, li hi soġġetta għal investigazzjoni mill-OLAF, reċentement ingħatat kuntratt ġdid ta’ madwar EUR 50 miljun fl-istess delegazzjoni.

                  31.

                  Jinnota b’sodisfazzjon li s-sinerġiji mad-Direttorat Ġenerali għall-Iżvilupp u l-Kooperazzjoni – EuropeAID u l-korpi diplomatiċi nazzjonali qed jaħdmu sew u jistieden lis-SEAE jżomm il-Parlament infurmat; jirrikonoxxi li għad baqa’ xogħol li jrid isir fir-rigward tas-servizzi konsolari; jitlob li l-Kumitat għall-Affarijiet Barranin tal-Parlament jiġi involut f’dan l-eżerċizzju;

                  32.

                  Jitlob lis-SEAE jissottometti r-rapport relatat mal-iskrining tal-persunal tiegħu lill-Parlament;

                  33.

                  Iħeġġeġ lis-SEAE jimmassimizza l-benefiċċji tal-ekonomiji ta’ skala billi joħloq sinerġiji ġodda fi ħdan is-sede ċentrali tas-SEAE u d-delegazzjonijiet kif ukoll b’kooperazzjoni mal-Istati Membri u s-servizzi diplomatiċi nazzjonali, fl-ispirtu ta’ politika esterna u servizzi tal-Unjoni reali; jenfasizza l-bżonn, f’dan ir-rigward, li kemm jista’ jkun wieħed ifittex l-kolokazzjoni ta’ servizzi f’pajjiżi terzi, għall-għan ta’ aktar skambju ta’ informazzjoni u tfaddil;

                  34.

                  Fil-kuntest tal-Ftehim ta’ Assoċjazzjoni bejn l-UE u l-Amerika Ċentrali li dalwaqt jidħol fis-seħħ, jenfasizza l-ħtieġa li l-Unjoni jkollha delegazzjoni fil-Panama, li huwa pajjiż sieħeb importanti u l-uniku pajjiż fir-reġjun mingħajr tali delegazzjoni; jistieden lis-SEAE jieħu azzjoni għal dan l-għan kemm jista’ jkun malajr;

                  35.

                  Jinsisti għal kjarifika dwar ir-raġunijiet għar-revoka tal-ambaxxatur tal-Unjoni għal-Libja;

                  36.

                  Jitlob li s-SEAE jissottometti l-informazzjoni kollha dwar il-Ftehimiet dwar il-Livell ta’ Servizz stabbiliti mal-Kunsill u l-Kummissjoni rispettivament;

                  37.

                  Jilqa’ l-fatt li r-Regolament Finanzjarju rivedut jobbliga lis-SEAE jipprovdi dokument ta’ ħidma dwar il-politika ta’ bini tiegħu lill-Parlament sa mhux aktar tard mill-1 ta’ Ġunju ta’ kull sena; jenfasizza li r-Regolament Finanzjarju rivedut jippermetti lis-SEAE jissellef għall-akkwist tal-uffiċċji u r-residenzi tiegħu; iħeġġeġ lis-SEAE jżomm l-operat kosteffikaċi u jsib soluzzjonijiet ta’ finanzjament adegwati filwaqt li jikkonsulta d-Direttorat Ġenerali tal-Kummissjoni għall-Affarijiet Ekonomiċi u Finanzjarji;

                  38.

                  Jinsab imħasseb dwar l-ispejjeż tal-kera dejjem jiżdiedu tal-uffiċċji u r-residenzi tas-SEAE (jiġifieri żieda ta’ aktar minn 50 % tal-uffiċċji f’Moska tad-delegazzjoni tal-Unjoni fir-Russja mill-2010 għall-2011); iħeġġeġ lis-SEAE jżomm l-operat kosteffikaċi u jipprovdi l-informazzjoni neċessarja kollha lill-awtorità ta’ kwittanza;

                  39.

                  Jemmen li r-reviżjoni tas-SEAE li ġejja hi l-forum fejn tista’ ssir analiżi dettaljata tal-kompatibbiltà bejn ir-riżorsi disponibbli u l-funzjonijiet li s-SEAE jeħtieġ iwettaq u ta’ kwalunkwe bidla meħtieġa biex jiġi żgurat livell għoli ta’ effiċjenza fl-operazzjonijiet tiegħu; jemmen li evalwazzjoni tal-proprjetà li qed tintuża mis-SEAE għandha tinvolvi paraguni ma’ missjonijiet diplomatiċi oħra fl-istess lokalità iktar milli bejn il-faċilitajiet tas-SEAE f’ pajjiżi differenti ħafna; jemmen li, waqt li ssir l-evalwazzjoni tal-proprjetà, għandu jsir monitoraġġ attiv tal-kuntratti fir-rigward tal-benefiċċju għall-Unjoni u li għandu jsir tibdil meta dan ikun meħtieġ; iqis li din l-evalwazzjoni għandha tindika b’mod ċar jekk il-proprjetà hijiex qed tintuża għal skopijiet oħra barra l-akkomodazzjoni u tistabbilixxi liema parti mill-proprjetà qed tintuża u għal kemm żmien u kif qed tintuża; jemmen ukoll li m’għandu jkun hemm l-ebda differenza bejn l-akkomodazzjonijiet, li għandhom ikunu simili u mingħajr okkorrenzi ta’ abbużi, sabiex il-kwalità tal-ħajja fir-rigward tal-akkomodazzjoni tkun simili minn reġjun għall-ieħor, skont id-disponibbiltà u l-prezz tal-proprjetajiet; jitlob it-tressiq ta’ pjan pluriennali għall-binjiet tal-Unjoni u għas-sigurtà tal-membri tal-persunal u l-binjiet fil-pajjiżi terzi kollha fejn hemm delegazzjonijiet tal-Unjoni;

                  40.

                  Jistieden lis-SEAE jidentifika u jqis l-għażliet kollha possibbli għal tfaddil sostanzjali fit-tul, filwaqt li josserva l-obbligi politiċi u kuntrattwali, sabiex jiżgura li l-varjazzjoni tal-baġit annwali tiegħu li, għal raġunijiet leġittimi, huwa proporzjonalment akbar minn dak ta’ istituzzjonijiet oħrajn, ikun jista’ jkollha effett multiplikatur;

                  41.

                  Jiġbed l-attenzjoni lejn il-ħtieġa li jiġi ggarantit kontroll komprensiv tas-sigurtà għall-aġenti lokali fid-delegazzjonijiet.

                  42.

                  Jappoġġa bis-sħiħ l-inizjattiva “ffrankar intelliġenti” tas-SEAE; jitlob lis-SEAE jipprovdi rapport ta’ implimentazzjoni li juri r-riżultati finanzjarji u kif intużaw mill-ġdid il-flus imfaddla; jitlob lill-Kummissjoni tadotta wkoll din l-inizjattiva;

                  43.

                  Jieħu nota tal-frekwenza għolja ta’ vjaġġar fost il-persunal tad-delegazzjoni tal-Unjoni lejn is-sede ċentrali għal diversi skopijiet; jiddispjaċih li mhuwiex possibli li jkun hemm awtorità indipendenti ta’ ispezzjoni sabiex tevalwa l-ħtieġa ta’ dawn il-missjonijiet uffiċjali; jitlob lir-Rappreżentant Għoli tieħu dan inkunsiderazzjoni u tirrapporta lill-Kumitat għall-Kontroll tal-Baġit tal-Parlament dwar din il-kwistjoni; jitlob li jitfassal studju dwar is-suġġett tal-ivvjaġġar frekwenti mill-persunal tad-delegazzjoni tal-Unjoni li jevalwa l-fattibbiltà tal-introduzzjoni tal-vidjokonferenzi sabiex jitnaqqsu l-ispejjeż ta’ vjaġġar u l-ammont ta’ żmien li l-persunal juża biex jivvjaġġa;

                  44.

                  Jilqa’ b’sodisfazzjon l-iffrankar li sar diġà permezz tal-użu ta’ soluzzjonijiet innovattivi bħall-vidjokonferenzi għall-intervisti tar-reklutaġġ; jistieden lis-SEAE jħejji, kemm jista’ jkun, proposti simili anki għat-taħrig tal-persunal;

                  45.

                  Iħeġġeġ bil-qawwa lis-SEAE, fir-rigward tal-arranġamenti tal-ivvjaġġar tad-delegazzjonijiet tiegħu, jadotta prattiki simili għal dawk applikati mill-Istati Membri f’ċirkostanzi analogi; jinsisti li fir-rigward tat-titjiriet, is-SEAE jadatta għall-prattiki tal-Istati Membri;

                  46.

                  Jilqa’ l-istabbiliment ta’ grupp ta’ ħidma li jeżamina l-modi ta’ kif jitjiebu l-metodi ta’ ħidma fis-sede ċentrali tiegħu u l-fatt li konklużjonijiet diġà ġew implimentati; jitlob li jiġi informat b’dawk il-konklużjonijiet u bit-titjib fil-prestazzjoni miksub;

                  47.

                  Huwa tal-fehma li wħud mill-indikaturi analizzati fl-awtovalutazzjoni tal-istandards ta’ kontroll intern jeħtieġu jiġu riveduti jew aġġornati;

                  48.

                  Iqis li l-istatistiċi fir-rapport annwali ta’ attività, speċjalment fir-rigward ta’ data dwar id-delegazzjonijiet, mhumiex suffiċjentement preċiżi; jitlob lis-SEAE jtejjeb il-prestazzjoni tiegħu billi jistabbilixxi indikaturi ta’ prestazzjoni ewlenin li jagħtu ċerta kontinwità lill-evalwazzjoni tal-prestazzjoni tad-delegazzjonijiet; jistieden lir-Rappreżentant Għoli tagħti rendikont dwar dan lill-Kumitat għall-Kontroll tal-Baġit;

                  49.

                  Jilqa’ l-fatt li s-SEAE impenja ruħu li jikkoopera bis-sħiħ mal-Uffiċċju Ewropew Kontra l-Frodi (OLAF) u qed jiffinalizza Memorandum ta’ Qbil speċifiku mal-OLAF sabiex jogħla l-livell ta’ kooperazzjoni bejniethom;

                  50.

                  Huwa tal-opinjoni li jeħtieġ li jsir titjib fil-kwalità tal-ġestjoni finanzjarja u amministrattiva tad-delegazzjonijiet tal-Unjoni u f’ċerti diviżjonijiet tas-sede ċentrali li ma ġewx identifikati fir-rapport annwali ta’ attività; jistenna li r-rapport tas-sena li jmiss se jidentifika dawk id-diviżjonijiet u jirrapporta fuq il-progress li sar;

                  51.

                  Jistieden lis-SEAE jissottometti dettalji komprensivi dwar kif jaħdem il-mekkaniżmu intern tiegħu għall-kontroll u s-superviżjoni fir-rigward tal-ġestjoni tal-fondi u n-nefqa; jistieden lis-SEAE jispjega l-politika tiegħu dwar l-aċċess tal-Parlament għar-rapporti interni ta’ spezzjoni;

                  52.

                  Jindika li numru ta’ delegazzjonijiet tas-SEAE joperaw f’ambjent b’riskju għoli fir-rigward ta’ korruzzjoni u frodi; jemmen li għall-protezzjoni tal-interessi finanzjarji tal-Unjoni huwa kruċjali li l-persunal tas-SEAE jirċievi taħriġ u sensibilizzazzjoni adegwati sabiex tiġi identifikata kull kondotta ħażina; jemmen li politika komprensiva għall-iżvelatur hija essenzjali sabiex jiġu protetti l-interessi finanzjarji tal-Unjoni;

                  53.

                  Iqis li s-sistemi ta’ appoġġ tal-baġit għall-gvernijiet ta’ pajjiżi terzi mhumiex suġġetti għal awditjar adegwat u jitlob li jkun hemm skrutinju aqwa tal-operazzjonijiet finanzjarji fi stadju aktar bikri; jinsisti li korp nazzjonali ta’ awditjar indipendenti għandu jkun il-kundizzjoni aħħarija għall-għoti ta’ appoġġ baġitarju;

                  54.

                  Ifakkar lis-SEAE fir-responsabbiltà li jikseb riżultati konkreti u jisħaq fuq ir-reċiproċità bejn ir-riżultati tanġibbli u l-baġit ġenerali;

         (1)  ĠU L 68, 15.3.2011.

         (2)  ĠU C 348, 14.11.2012, p. 1.

         (3)  ĠU C 344, 12.11.2012, p. 1.

         (4)  ĠU C 348, 14.11.2012, p. 130.

         (5)  ĠU L 248, 16.9.2002, p. 1.

         (6)  ĠU L 298, 26.10.2012, p. 1.

         (7)  ĠU L 201, 3.8.2010, p. 30.

         (8)  Ara wkoll ir-rakkomandazzjonijiet stabbiliti fir-Rapport Speċjali tal-Qorti tal-Awdituri Nru 18/2012, “L-Assistenza tal-Unjoni Ewropea lill-Kosovo relatata mal-istat tad-dritt”.


title: Deċiżjoni tal-Kumitat Politiku u ta' Sigurtà Darfur/1/2005 tad- 29 ta' Lulju 2005 li taħtar Konsulent Militari għar-Rappreżentant Speċjali ta' l-Unjoni Ewropea għas-Sudan

text:
               21.6.2006

               MT

               Il-Ġurnal Uffiċjali ta' l-Unjoni Ewropea

               281

         DEĊIŻJONI TAL-KUMITAT POLITIKU U TA' SIGURTÀ DARFUR/1/2005
   tad-29 ta' Lulju 2005
   li taħtar Konsulent Militari għar-Rappreżentant Speċjali ta' l-Unjoni Ewropea għas-Sudan
   (2005/653/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu ta' l-Artikolu 25 tiegħu,
   Wara li kkunsidra l-Azzjoni Konġunta 2005/557/PESK tal-Kunsill tat-18 ta' Lulju 2005 dwar l-azzjoni ta' sostenn ċivili-militari ta' l-Unjoni Ewropea għall-missjoni ta' l-Unjoni Afrikana fir-reġjun ta' Darfur fis-Sudan (1), u b'mod partikolari l-Artikolu 4 tiegħu,
   Billi

               (1)

               Fit-18 ta' Lulju 2005 l-Kunsill adotta l-Azzjoni Konġunta 2005/556/PESK li taħtar Rappreżentant Speċjali ta' l-Unjoni Ewropea (EUSR) għas-Sudan (2)

               (2)

               L-EUSR jiżgura l-koordinazzjoni u l-koerenza tal-kontributi ta’ l-UE lill-AMIS. Taħt l- awtorità ta' l-EUSR, Ċellula ta' Koordinazzjoni ta' l-UE f'Addis Ababa (ACC), li tinkludi konsulent politiku, konsulent militari u konsulent tal-pulizija, tamministra l-koordinazzjoni ta' kuljum ma' l-atturi rilevanti kollha ta' l-UE u maċ-Ċentru ta' Kontroll Amministrattiv u ta' Maniġġar (ACMC) fil-katina ta' kmand ta' l-Unjoni Afrikana f'Addis Ababa sabiex jiġu żgurati l-koerenza u s-sostenn tempestiv ta' l-UE lill-AMIS II.

               (3)

               Il-Konsulent Militari ta' l-EUSR jgħin sabiex tiġi żgurata l-koerenza tal-komponent militari ta' l-azzjoni ta' sostenn ta' l-UE f'Addis Ababa u huwa responsabbli għall-amministrazzjoni tal-koordinament ta' kuljum tal-komponent militari ta' l-azzjoni ta' sostenn ta' l-UE ma' l-ACMC.

               (4)

               Is-Segretarju Ġenerali/Rappreżentant Għoli, wara r-rakkomandazzjoni mill-EUSR, ippropona li l-Kurunell Philippe Mendez jiġi maħtur bħala Konsulent Militari għall-EUSR.

               (5)

               Konformement ma' l-Artikolu 4 ta' l-Azzjoni Konġunta 2005/557/PESK, il-Kunsill awtorizza l-Kumitat Politiku u ta' Sigurtà (PSC) sabiex jaħtar Konsulent Militari għall-EUSR.

               (6)

               Konformement ma' l-Artikolu 6 tal-Protokoll dwar il-posizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tipparteċipax fit-tfassil u fl-implementazzjoni ta’ deċiżjonijiet u azzjonijiet ta’ l-Unjoni Ewropea li għandhom implikazzjonijiet ta’ difiża,

         IDDEĊIEDA KIF ĠEJ:
   Artikolu 1
   Il-Kurunell Philippe Mendez huwa b'dan maħtur Konsulent Militari għall-EUSR għas-Sudan.
   Artikolu 2
   Din id-Deċiżjoni għandha ssir effettiva fid-data ta’ l-adozzjoni tagħha.

      Magħmula fi Brussel, nhar id-29 ta' Lulju 2005.

            Għall-Kumitat Politiku u Ta' Sigurtà

            Il-President

         J. KING

      (1)  ĠU L 188, 20.7.2005, p. 46.

      (2)  ĠU L 188, 20.7.2005, p. 43.


title: Deċiżjoni tal-Kunsill tas-17 ta’ Frar 2017 li taħtar membru supplenti tal-Bord Governattiv tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-Portugall

text:
               21.2.2017

               MT

               Il-Ġurnal Uffiċjali tal-Unjoni Ewropea

               C 54/4

         DEĊIŻJONI TAL-KUNSILL
   tas-17 ta’ Frar 2017
   li taħtar membru supplenti tal-Bord Governattiv tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-Portugall
   (2017/C 54/04)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KEE) Nru 1365/75 tas-26 ta’ Mejju 1975 dwar il-ħolqien ta’ Fondazzjoni Ewropea għal Titjib tal-Kondizzjonijiet tal-Ħajja u tax-Xogħol (1), u b’mod partikolari l-Artikolu 6 tiegħu,
   Wara li kkunsidra l-listi tan-nomini għall-ħatra ppreżentati lill-Kunsill mill-Gvernijiet tal-Istati Membri u mill-organizzazzjonijiet tal-impjegati u ta’ min iħaddem,
   Billi:

               (1)

               Bid-Deċiżjonijiet tiegħu tat-28 ta’ Novembru 2016 (2) u tat-23 ta’ Jannar 2017 (3), il-Kunsill ħatar lill-membri u l-membri supplenti tal-Bord Governattiv tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-perijodu mill-1 ta’ Diċembru 2016 sat-30 ta’ Novembru 2019.

               (2)

               L-organizzazzjoni tal-impjegati ETUC ippreżentat nomina waħda għal kariga li għandha timtela,

         ADOTTA DIN ID-DEĊIŻJONI:
   Artikolu 1
   Dan li ġej huwa maħtur membru supplenti tal-Bord Governattiv tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-Portugall għall-perijodu li jintemm fit-30 ta’ Novembru 2019.
   I.   RAPPREŻENTANTI TAL-ORGANIZZAZZJONIJIET TAL-IMPJEGATI

               Pajjiż

               Membri

               Membru supplenti

               Portugall

               Is-Sur Augusto COELHO PRAÇA

         Artikolu 2
   Il-Kunsill għandu jaħtar f’data iktar tard il-membri u l-membri supplenti li għadhom ma ġewx innominati.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta’ Frar 2017.

            Għall-Kunsill

            Il-President

         E. BARTOLO

      (1)  ĠU L 139, 30.5.1975, p. 1.

      (2)  Id-Deċiżjoni tal-Kunsill tat-28 ta’ Novembru 2016 li taħtar il-membri u l-membri supplenti tal-Bord Governattiv tal-Fondazzjoni Ewropea għal Titjib tal-Kondizzjonijiet tal-Ħajja u tax-Xogħol (ĠU C 447, 1.12.2016, p. 2).

      (3)  Id-Deċiżjoni tal-Kunsill tat-23 ta’ Jannar 2017 li taħtar membri u membri supplenti tal-Bord Governattiv tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-Bulgarija, l-Italja, il-Litwanja, il-Lussemburgu, Malta, l-Awstrija, u s-Slovakkja (ĠU C 27, 27.1.2017, p. 8).


title: Deċiżjoni (UE) 2015/5 tal-Bank Ċentrali Ewropew tad- 19 ta' Novembru 2014 dwar l-implimentazzjoni tal-programm ta' xiri ta' titoli ggarantiti minn assi (BĊE/2014/45)

text:
               6.1.2015

               MT

               Il-Ġurnal Uffiċjali tal-Unjoni Ewropea

               L 1/4

         DEĊIŻJONI (UE) 2015/5 TAL-BANK ĊENTRALI EWROPEW
   tad-19 ta' Novembru 2014
   dwar l-implimentazzjoni tal-programm ta' xiri ta' titoli ggarantiti minn assi

      (BĊE/2014/45)

   IL-KUNSILL GOVERNATTIV TAL-BANK ĊENTRALI EWROPEW
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew u, b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
   Billi:

               (1)

               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (iktar 'il quddiem l-“Istatut tas-SEBĊ”), il-Bank Ċentrali Ewropew (BĊE), flimkien mal-banek ċentrali nazzjonali tal-Istati Membri li l-munita tagħhom hija l-euro, jistgħu joperaw fis-swieq finanzjarji billi, inter alia, jixtru u jbiegħu strumenti negozjabbli b'mod definittiv.

               (2)

               Fl-4 ta' Settembru 2014 il-Kunsill Governattiv iddeċieda li għandu jinbeda programm ġdid ta' xiri ta' titoli ggarantiti minn assi (ABSPP). Flimkien mat-tielet programm ta' xiri ta' bonds iggarantiti (1) u l-operazzjonijiet immirati ta' rifinanzjament fuq żmien itwal (2) l-ABSPP għandhom ikomplu jtejbu t-trażmissjoni tal-politika monetarja, jiffaċilitaw il-forniment ta' kreditu lill-ekonomija taż-żona tal-euro, jiġġeneraw effetti sekondarji pożittivi fuq swieq oħrajn u, bħala riżultat, jiffaċilitaw il-pożizzjoni tal-politika monetarja tal-BĊE, u jikkontribwixxu għar-ritorn tar-rati ta' inflazzjoni lejn livelli eqreb għal 2 %.

               (3)

               Bħala parti mill-politika monetarja waħdanija, ix-xiri definittiv ta' titoli ggarantiti minn assi (ABS) eliġibbli mill-BĊE taħt l-ABSPP għandu jiġi implimentat b'mod uniformi u, eċċezzjonalment matul il-fażi inizzjali, b'mod diċentralizzat, skont din id-Deċiżjoni.

               (4)

               Wara l-fażi inizzjali tal-ABSPP, huwa maħsub li l-ABSPP għandha tiġi implimentata b'mod uniformi u diċentralizzat mill-banek ċentrali tal-Eurosistema skont deċiżjoni sussegwenti f'dan is-sens mill-Kunsill Governattiv,

         ADOTTA DIN ID-DEĊIŻJONI:
   Artikolu 1
   Stabbiliment u kamp ta' applikazzjoni tal-ABSPP
   L-ABSPP, li taħtu l-BĊE għandu jixtri ABS eliġibbli fi ħdan it-tifsira tal-Artikolu 2 u skont id-dispożizzjonijiet ta' din id-Deċiżjoni, qiegħed jiġi stabbilit bil-preżenti. Taħt l-ABSPP, il-BĊE jista' jagħti struzzjonijiet lill-aġenti tiegħu biex jixtru ABS eliġibbli f'ismu fis-swieq primarji u sekondarji minn kontropartijiet eliġibbli fi ħdan it-tifsira tal-Artikolu 4.
   Artikolu 2
   Kriterji ta' eliġibbiltà għax-xiri definittiv ta' ABS
   L-ABS għandhom ikunu eliġibbli għal xiri definittiv taħt l-ABSPP, sakemm jissodisfaw dawn il-kriterji ta' eliġibbiltà.

               (1)

               L-ABS ikollhom valutazzjoni tal-kwalità tal-kreditu li tkun konformi ma', bħala minimu, il-pass 3 tal-kwalità tal-kreditu fl-iskala ta' klassifikazzjoni armonizzata tal-Eurosistema (3), espressa fil-forma ta' mill-inqas żewġ klassifikazzjonijiet ta' kreditu pubbliċi pprovduti minn kwalunkwe żewġ Istituzzjonijiet Esterni ta' Valutazzjoni tal-Kreditu (External Credit Assessment Institutions — ECAIs) aċċettati fi ħdan il-Qafas ta' Valutazzjoni tal-Kreditu tal-Eurosistema (Eurosystem Credit Assessment Framework — ECAF).

               (2)

               Minbarra kif huwa pprovdut fil-punt 1 iktar 'il fuq, l-ABS jissodisfaw il-kriterji tal-eliġibbiltà applikabbli għall-ABS sottomessi bħala kollateral għal operazzjonijiet tal-politika monetarja tal-Eurosistema kif stipulat fl-Anness I għal-Linja Gwida BĊE/2011/14 (4) (kif emendata bil-Linja Gwida BĊE/2012/25 (5) u l-Linja Gwida BĊE/2014/10 (6)) u fid-Deċiżjoni BĊE/2013/35 (7).

               (3)

               Meta l-ABS ma jkollhomx valutazzjoni tal-kwalità tal-kreditu b'mod konformi ma' tal-inqas il-pass 2 tal-kwalità tal-kreditu fl-iskala ta' klassifikazzjoni armonizzata tal-Eurosistema, espressa fil-forma ta' mill-inqas żewġ klassifikazzjonijiet tal-kreditu pubbliċi pprovduti minn kwalunwe żewġ ECAIs aċċettati fi ħdan l-ECAF, l-ABS għandhom, minbarra li jissodisfaw ir-rekwiżiti tal-punt 2, jissodisfaw il-kriterji ta' eliġibbiltà applikabbli għall-ABS sottomessi bħala kollateral għal operazzjonijiet tal-politika monetarja tal-Eurosistema skont l-Artikolu 3 tal-Linja Gwida BĊE/2014/31 (8).

               (4)

               Mhux inqas minn 90 % tal-obbliganti tal-assi li jiġġeneraw fluss ta' flus li jiggarantixxu l-ABS huma kklassifikati bħala korporazzjonijiet mhux finanzjarji tas-settur privat (9) jew persuni fiżiċi, imkejla b'referenza għall-ammont prinċipali pendenti tal-assi li jiġġeneraw fluss ta' flus attribwibbli għal dawk l-obbliganti.

               (5)

               Mhux inqas minn 95 % ta':

                           (a)

                           l-ammont prinċipali pendenti tal-assi li jiġġeneraw il-fluss ta' flus li jiggarantixxu l-ħruġ tal-ABS huwa ddenominat f'euro;

                           (b)

                           kwalunkwe proprjetajiet li jiggarantixxu l-assi li jiġġeneraw fluss ta' flus li jiggarantixxu ħruġ ta' ABS ta' titoli residenzjali ggarantiti b'ipoteka (residential mortgage-backed securities -RMBS) jew titoli kummerċjali ggarantiti b'ipoteka (commercial mortgage-backed securities -CMBS) jinsabu fiż-żona tal-euro, imkejla b'referenza għall-ammont prinċipali pendenti tal-assi li jiġġeneraw fluss ta' flus attribwibbli għal dawk il-proprjetajiet; u

                           (c)

                           l-obbliganti tal-assi li jiġġeneraw fluss li jiggarantixxu l-ħruġ tal-ABS (minbarra ħruġ ta' ABS li jikkonsistu f'RMBS u CMBS kif deskritt taħt il-punt (b)), imkejla b'referenza għall-ammont prinċipali pendenti tal-assi li jiġġeneraw fluss ta' flus attribwibbli għal dawk l-obbliganti, huma inkorporati jew residenti, skont kif applikabbli, fiż-żona tal-euro.

               (6)

               L-emittent tal-ABS ikun stabbilit fiż-żona tal-euro.

               (7)

               Segment ta' ABS (bl-istess Numru Internazzjonali ta' Identifikazzjoni tat-Titoli (ISIN) jew wieħed funġibbli) li, fil-ħin meta jkun ivvalutat mill-BĊE għal xiri potenzjali skont l-Artikolu 3, kien miżmum bis-sħiħ mill-oriġinatur jew entitajiet li magħhom ikollu rabtiet mill-qrib (10) għandu jkun eliġibbli għal xiri taħt l-ABSPP jekk investitur estern mingħajr rabta mill-qrib mal-oriġinatur (bl-eċċezzjoni ta' bank ċentrali tal-Eurosistema li jaġixxi barra l-qafas tal-ABSPP) jixtri wkoll parti minn dak is-segment ta' ABS (bl-istess ISIN jew wieħed funġibbli).

               (8)

               Meta l-obbliganti tal-assi li jiġġeneraw fluss ta' flus li jiggarantixxu ħruġ ta' ABS ikunu inkorporati jew residenti fil-Greċja jew f'Ċipru, il-livell ta' klassifikazzjoni minimu stipulat fil-punt 1 ma għandux japplika għal dawk l-ABS sakemm ikunu soġġetti għal-limitu ta' xiri speċifikat fl-Artikolu 5(2) u jkunu jissodisfaw il-kriterji l-oħrajn kollha ta' eliġibbiltà li jkunu applikabbli għal xiri taħt l-ABSPP u dawn ir-rekwiżiti addizzjonali kollha segwenti:

                           (a)

                           il-livell minimu ta' kwalità tal-kreditu tal-Eurosistema użat sabiex tiġi ddeterminata l-eliġibbiltà bħala kollateral ta' strumenti ta' dejn negozjabbli maħruġin jew iggarantiti mill-gvernijiet tal-Greċja jew ta' Ċipru ma jkunx applikat skont l-Artikolu 8(2) tal-Linja ta' Gwida BĊE/2014/31;

                           (b)

                           l-ABS ikollhom żewġ klassifikazzjonijiet ta' kreditu pubbliċi minn kwalunkwe żewġ ECAIs aċċettati fi ħdan l-ECAF fil-livell ta' klassifikazzjoni massimu li jista' jinkiseb għal ħarġiet ta' ABS fl-Istat Membru relevanti;

                           (c)

                           l-istruttura tal-ħruġ ta' ABS tinkorpora titjib tal-kreditu attwali (bħat-titjib tal-kreditu pprovdut mis-segmenti kollha tal-ħruġ tal-ABS li huma subordinati għas-segment tal-ABS eliġibbli għax-xiri) ugwali għal minimu ta' 25 % tal-ammont prinċipali attwali pendenti tas-segmenti kollha tal-ħruġ tal-ABS;

                           (d)

                           rapporti tal-investituri jkunu disponibbli u l-ABS ikunu jistgħu jiġu mmudellati bl-użu ta' għodod standard minn terzi għall-immudellar tal-fluss tal-flus ta' ABS, kif ivvalutati mill-BĊE;

                           (e)

                           l-aqwa valutazzjoni tal-kwalità tal-kreditu disponibbli għal kull waħda mill-kontropartijiet segwenti fil-ħruġ tal-ABS (jekk relevanti), bl-eċċezzjoni tas-servizzjant, tkun konformi bħala minimu mal-passi 3 tal-kwalità tal-kreditu fl-iskala ta' klassifikazzjoni armonizzata tal-Eurosistema, espressa fil-forma ta' mill-inqas klassifikazzjoni ta' kreditu pubblika waħda minn kwalunkwe ECAI individwali aċċettata fi ħdan l-ECAF:

                                       (i)

                                       kwalunkwe kont bankarju emittenti;

                                       (ii)

                                       kwalunkwe kont bankarju emittenti garanti;

                                       (iii)

                                       kwalunkwe fornitur ta' faċilità ta' likwidità;

                                       (iv)

                                       kwalunkwe kontroparti f'ħeġġ;

                                       (v)

                                       l-aġent prinċipali li jħallas; u

                                       (vi)

                                       kwalunkwe fornitur ta' kuntratt ta' investiment iggarantit.

                           (f)

                           servizzjant sostitut għall-ħarġa tal-ABS ikun ġie appuntat.

         Artikolu 3
   Valutazzjoni tar-riskju tal-kreditu u diliġenza dovuta
   Qabel ix-xiri ta' kwalunkwe ABS li jissodisfa l-kriterji tal-eliġibbiltà taħt l-Artikolu 2, il-BĊE għandu jwettaq valutazzjoni tar-riskju tal-kreditu u diliġenza dovuta fir-rigward ta' dak l-ABS.
   Artikolu 4
   Kontropartijiet eliġibbli
   Dawn li ġejjin għandhom ikunu kontrpartijiet eliġibbli għall-ABSPP, kemm għal transazzjonijiet definittivi kif ukoll għal transazzjonijiet ta' self ta' titoli li jinvolvu ABS miżmuma f'portafolli ta' ABSPP: (a) kontropartijiet li jipparteċipaw f'operazzjonijiet tal-politika monetarja tal-Eurosistema kif iddefinit fit-Taqsima 2.1 tal-Anness I għal-Linja Gwida BĊE/2011/14; (b) kontropartijiet li jintużaw mill-banek ċentrali tal-Eurosistema għall-investiment tal-portafolli ta' investimenti tagħhom iddenominati f'euro; u (c) entitajiet li jitqiesu li huma kontropartijiet eliġibbli għal tranżazzjonijiet definittivi taħt l-ABSPP mill-Kunsill Governattiv fuq il-bażi ta' valutazzjoni tar-riskju ta' kontroparti tal-Eurosistema mill-BĊE.
   Artikolu 5
   Limiti tax-xiri
   1.   Għajr kif ipprovdut fil-paragrafu 2, mhux aktar minn 70 % tal-ammont pendenti ta' segment ta' ABS (bl-istess ISIN jew wieħed funġibbli) jista' jinxtara u jinżamm skont l-ABSPP fi kwalunkwe ħin.
   2.   B'rabta ma' segment ta' ABS (bl-istess ISIN jew wieħed funġibbli) li jkun eliġibbli għal xiri taħt il-punt 8 tal-Artikolu 2, mhux aktar minn 30 % tal-ammont pendenti ta' dak is-segment jista' jinxtara u jinżamm skont l-ABSPP fi kwalunkwe ħin.
   Artikolu 6
   Dħul fis-seħħ
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fuq il-websajt tal-BĊE.

      Magħmul fi Frankfurt am Main, id-19 ta' Novembru 2014.

            Il-President tal-BĊE

         Mario DRAGHI

      (1)  Deċiżjoni BĊE/2014/40 tal-15 ta' Ottubru 2014 dwar l-implimentazzjoni tat-tielet programm ta' xiri ta' bonds iggarantiti. Għadha mhux ippubblikata fil-Ġurnal Uffiċjali.

      (2)  Deċiżjoni BĊE/2014/34 tad-29 ta' Lulju 2014 dwar miżuri fir-rigward ta' operazzjonijiet ta' rifinanzjament immirati aktar fit-tul (ĠU L 258, 29.8.2014, p. 11).

      (3)  Kif ippubblikat fuq il-websajt tal-BĊE.

      (4)  Linja Gwida BĊE/2011/14 tal-20 ta' Settembru 2011 dwar l-istrumenti u l-proċeduri tal-politika monetarja tal-Eurosistema (ĠU L 331, 14.12.2011, p. 1).

      (5)  Linja Gwida BĊE/2012/25 tas-26 ta' Novembru 2012 li temenda l-Linja Gwida BĊE/2011/14 dwar l-istrumenti u l-proċeduri tal-politika monetarja tal-Eurosistema (ĠU L 348, 18.12.2012, p. 30).

      (6)  Linja Gwida BĊE/2014/10 tat-12 ta' Marzu 2014 li temenda l-Linja Gwida BĊE/2011/14 dwar l-istrumenti u l-proċeduri tal-politika monetarja tal-Eurosistema (ĠU L 166, 5.6.2014, p. 33).

      (7)  Deċiżjoni BĊE/2013/35 tas-26 ta' Settembru 2013 dwar miżuri addizzjonali fir-rigward ta' operazzjonijiet ta' rifinanzjament tal-Eurosistema u l-eliġibbiltà tal-kollateral (ĠU L 301, 12.11.2013, p. 6).

      (8)  Linja Gwida BĊE/2014/31 tad-9 ta' Lulju 2014 dwar miżuri temporanji addizzjonali fir-rigward ta' operazzjonijiet ta' rifinanzjament tal-Eurosistema u l-eliġibbiltà tal-kollateral u li temenda l-Linja Gwida BĊE/2007/9 (ĠU L 240, 13.8.2014, p. 28).

      (9)  “Korporazzjonijiet mhux finanzjarji” għandha l-istess tifsira kif mogħtija lilha fis-Sistema Ewropea tal-Kontijiet kif imsemmi fl-Anness I tal-Linja Gwida BĊE/2011/14.

      (10)  “Rabtiet mill-qrib” għandha l-istess tifsira mogħti lilha fit-Taqsima 6.2.3.2 tal-Aness I tal-Linja Gwida BĊE/2011/14.